Maken til maivær har vi aldri sett her til lands. Etter temperaturene søndag, hvor Etne sør i Hordaland var varmest med 31,4 grader , slo meteorologene fast at denne varmebølgen er historisk.

Aldri før har det vært målt så høye temperaturer i mai måned.

– Ikke et lavtrykk i sikte på ti dager

GLEDER SEG: Meteorolog Kristian Gislefoss gleder seg til å lese av temperaturene kl. 20 onsdag og se hvor mange steder det er satt rekord. Foto: Anniken Celine Berger / Meteorologisk institutt

– Høytrykkets herlige plassering gjør at vi får varm luft langt sørfra opp til oss, samtidig som det holder lavtrykkene på avstand. Situasjonen har låst seg, og det er lite som tyder på at et lavtrykk vil klare å skyve noe på høytrykket de nærmeste ti dagene, sier meteorolog Kristian Gislefoss.

Varmeperioden får en foreløpig topp onsdag, hvor både Østlandet og Vestlandet får rundt 30 grader.

– Morgendagen blir den varmeste dagen til nå i år. Det var varmt på søndag også, men nå er det mye større områder som vil få så høye temperaturerm sier meteorologen.

Tipper Bergen slår Oslo

Alt tyder også på at mairekorden på 31,8 grader da ryker. Den ble satt i Nedre Eggedal i Buskerud i fjor.

Blir det ny rekord, er det ikke usannsynlig at den blir satt et sted på Vestlandet.



– Luftmassene som kommer inn mot Vestlandet er litt varmere enn de som kommer på Østlandet, sier Gislefoss.

SOMMER I SARP: Mange gikk rett fra jobb og ut i parkene for å nyte sommeren tirsdag. Dette bildet er tatt i Sarpsborg tirsdag ettermiddag. Foto: Jon Fredrik Klausen / NRK

Mairekorden i Oslo og Bergen er på 29.8 grader. Oslo-rekorden ble satt i 2012, Bergen fikk sin på søndag. Nå har meteorologene satt i gang en uhøytidelig avstemming på Twitter over hvilken by som blir varmest onsdag.

– Selv holder jeg en knapp på Bergen. Fasiten har vi i onsdag kl. 20, sier Gislefoss.

Laster Twitter-innhold Kunne ikke laste innhold, men du kan gå til twittermeldingen.

Kort smak av sommer i nord

Også Sørlandet og Trøndelag vil få knallvær og temperaturer på rundt 25 grader, og så langt nord som i Bodø kan det bli opp i 20 grader.

Lenger nord ser det dessverre ut til fortsatt å bli dårlig vær, med et sårt tiltrengt unntak på torsdag.

– Nord-Norge kan få en liten smak av sommer da, med opp til 15 grader i Tromsø. Dessverre blir det bare den dagen i denne omgang, helgen er ikke mye å juble for, sier Gislefoss.